
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I K E   H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom TIRATURA d.o.o. Split, Velebitska 57, OIB: 86047198924, dana 13. travnja 2018. 

r i j e š i o   j e

I. Obustavlja se stečajni postupak nad dužnikom TIRATURA d.o.o. Split, Velebitska 57, OIB: 86047198924.

II. Odbija se zahtjev Financijske agencije za naknadu troškova.

III. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 12. travnja 2017. prijedlog za otvaranje stečajnog postupka nad dužnikom TIRATURA d.o.o. Split, a sukladno odredbama čl. 110. st. 1. Stečajnog zakona (Narodne novine 71/15 i 104/17, dalje SZ).

U prijedlogu FINE u bitnom je navedeno da dužnik na dan 6. travnja 2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 18.262,67 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima jednog zaposlenog, a predlagatelj da ne raspolaže s podacima o imovini dužnika. 

Kod ovog suda je 12. travnja 2018. zaprimljena potvrda FINE o evidentiranim neizvršenim osnovama za plaćanje dužnika, a kojom se potvrđuje da dužnik na dan 11.04.2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana. 

Odredbom čl. 128. st. 9. SZ-a propisano je da će sud postupak obustaviti, ako dužnik do završetka prethodnog postupka postane sposoban za plaćanje.

Budući da je iz naprijed navedene potvrde FINE  od 11.04.2018. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe čl. 128. st. 9. SZ-a, ovaj postupak trebalo obustaviti i sukladno tome odlučiti kao u toč. I. izreke ovog rješenja.

Pod toč. II. izreke ovog rješenja odbijen je zahtjev FINE za naknadu troškova, budući da u tom zahtjevu nije određeno navedeno za koje se točno troškove naknada traži, a niti je navedena visina tih troškova.

Prema odredbama čl. 164. st. 2. i 3. Zakona o parničnom postupku (Narodne novine broj 148/11 – pročišćeni tekst, 25/13 i 89/14, dalje ZPP), a koje se sukladno odredbi čl. 10. SZ-a na odgovarajući način primjenjuju i u stečajnom postupku, stranka je dužna zahtjev za naknadu troškova staviti najkasnije do završetka raspravljanja koje prethodi odlučivanju o troškovima, a ako je riječ o donošenju odluke bez prethodnog raspravljanja, stranka je dužna zahtjev za naknadu troškova staviti u prijedlogu o kojem sud treba odlučiti. Stranka je dužna u zahtjevu određeno navesti troškove za koje traži naknadu. 

Nije sporno da prema odredbi čl. 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine br. 106/15), FINA ima pravo na naknadu troška za podnošenje prijedloga za otvaranje stečajnog postupka u iznosu od 140,00 kn uvećanog za porez na dodanu vrijednost, međutim da bi sud naložio dužniku plaćanje tog iznosa potrebno je da FINA postavi određeni zahtjev u smislu odredbi čl. 164. st. 2. i 3. ZPP-a. 

Takav stav je prihvatila i sudska praksa (primjerice izražen u rješenjima Visokog trgovačkog suda RH broj Pž-3664/2017 od 26.06.2017., broj Pž-6528/2017 od 31.10.2017. i dr.).

U konkretnom slučaju, FINA je u prijedlogu za otvaranje stečajnog postupka navela da joj pripada naknada za obavljanje poslova u stečajnom postupku te je predložila sudu odrediti u njenu korist isplatu predmetne naknade, ali ista pritom nije određeno navela koju konkretno naknadu troška zahtjeva niti visinu tog troška, a radi čega je primjenom odredbi čl. 164. st. 2. i 3. ZPP-a u vezi s čl. 10. SZ-a, o zahtjevu za naknadu troška FINE odlučeno kao u toč. II. izreke ovog rješenja. 

U odnosu na odluku pod toč. III. izreke rješenja treba navesti da je FINA obavijestila sud da su s računa dužnika zaplijenjena novčana sredstva, na ime predujma za namirenje troškova stečajnog postupka, u iznosu od 5.000,00 kn, a sukladno odredbama čl. 112. st. 5. SZ-a. Budući da je ovim rješenjem postupak obustavljen, jer je dužnik u međuvremenu postao sposoban za plaćanje te više nema evidentiranih nepodmirenih obveza na računu, to je stoga valjalo naložiti Financijskoj agenciji da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka, a to u smislu  odredbi čl. 112. st. 7. SZ-a, pa je radi toga odlučeno kao u toč. III. izreke ovog rješenja.

U Splitu, 13. travnja 2018.

S U D A C 

Paško Bačić



POUKA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

